Κεράσια με κοτόπουλο, πρασινάδες και σάλτσα μπίρας
Η καλοκαιρινή κουζίνα στα καλύτερά της, τα κεράσια γίνονται το βασικό υλικό για αυτή την πρωτότυπη σαλάτα που μαζί με τις πρασινάδες και το κοτόπουλο δημιουργούν έναν πρωτότυπο γευστικό συνδυασμό.
150 ml μαύρη μπίρα, 10 γρ. μέλι θυμαρίσιο, 10 γρ. μουστάρδα πικάντικη, 1 κουτ. σούπας ψιλοκομμένο φρέσκο κρεμμυδάκι, 45 ml ελαιόλαδο, 10 ml βαλσαμικό ξίδι, 180 γρ. φιλέτο από στήθος κοτόπουλου, σε λεπτές φέτες, 15 ml ελαιόλαδο, αλάτι, φρεσκοτριμμένο πιπέρι , 200 γρ. φρέσκα κεράσια, χωρίς κοτσάνια και κουκούτσια , 150 γρ. ανάμεικτες πρασινάδες (π.χ. γαλλική σαλάτα, μαρούλι, κινέζικο λάχανο, λόλες κ.ά, 15 αμύγδαλα, χοντροσπασμένα , 4 κλωνάρια φρέσκος κόλιανδρος ή μαϊντανός, αλάτι, φρεσκοτριμμένο πιπέρι
Για να φτιάξουμε σαλάτα με κεράσια, κοτόπουλο, πρασινάδες και σάλτσα μπίρας, αρχικά βάζουμε, σε μπρίκι, την μπίρα να βράσει και την αφήνουμε να κοχλάζει για 5-7 λεπτά, ώστε να μείνουν περίπου 80 ml (στο διάστημα αυτό θα εξατμιστεί και το αλκοόλ). Αποσύρουμε από τη φωτιά.Προσθέτουμε το μέλι, ανακατεύουμε να διαλυθεί και αφήνουμε το μείγμα να κρυώσει. Στη συνέχεια προσθέτουμε τη μουστάρδα, το κρεμμυδάκι και το λάδι και ανακατεύουμε καλά. Χτυπάμε στον πολυκόφτη τα 2/3 της σάλτσας που ετοιμάσαμε με 1/4 φλιτζανιού από τα κεράσια και το βαλσαμικό ξίδι και αφήνουμε κατά μέρος.Βάζουμε το υπόλοιπο 1/3 του μείγματος μπίρας σε μπολ.Προσθέτουμε τις φέτες κοτόπουλου, ανακατεύουμε και μαρινάρουμε για 1 ώρα. Έπειτα, σκουπίζουμε τις φέτες κοτόπουλου με χαρτί κουζίνας (πετάμε τη μαρινάδα) και τις αλείφουμε με το λάδι. Βάζουμε να ζεσταθεί καλά ένα σκέτο αντικολλητικό τηγάνι (κατά προτίμηση σχαροτήγανο) και ψήνουμε τις φέτες κοτόπουλου για περίπου 2-3 λεπτά από κάθε πλευρά, μέχρι να γίνουν (κόβουμε μια φετούλα και ελέγχουμε να μην υπάρχει κοκκινωπό ή ροζέ σημείο). Αλατοπιπερώνουμε.Σε σαλατιέρα ανακατεύουμε τις πρασινάδες με τα υπόλοιπα κεράσια, τον κόλιανδρο, αλάτι και πιπέρι. Περιχύνουμε με τη σάλτσα, βάζουμε από πάνω τις φέτες κοτόπουλου και σκορπίζουμε τα αμύγδαλα.
Κεράσι,Κοτόπουλο,Μαρούλι